ทองคำดิ่งเหว 101.9 ดอลล์
สัญญาทองคำตลาดนิวยอร์กปิดทรุดฮวบลงอย่างหนัก เนื่องจากการร่วงลงอย่างหนักของตลาดต่างๆทั่วโลกทำให้นักลงทุนขาดความเชื่อมั่น
24 ก.ย. 2554

สัญญาทองคำตลาดนิวยอร์กปิดทรุดฮวบลงอย่างหนัก เนื่องจากการร่วงลงอย่างหนักของตลาดต่างๆทั่วโลกทำให้นักลงทุนขาดความเชื่อมั่น 
สัญญาทองคำตลาด COMEX (Commodity Exchange) ส่งมอบเดือนธ.ค.ร่วงลง 101.9 ดอลลาร์ หรือ 5.9% ปิดที่ 1,639.8 ดอลลาร์/ออนซ์
ทั้งนี้ สัญญาทองคำร่วงลงอย่างหนักเนื่องจากนักลงทุนขาดความเชื่อมั่นและเทขายสัญญาทองคำเพื่อถือเงินสดเอาไว้ หลังจากตลาดหุ้นและตลาดต่างๆทั่วโลกร่วงลงอย่างหนักในช่วงที่ผ่านมา โดยปัจจัยที่สร้างแรงกดดันให้กับตลาดคือแถลงการณ์ของธนาคารกลางสหรัฐ (เฟด) ที่ระบุว่า เศรษฐกิจสหรัฐมีความเสี่ยงอย่างมากที่จะเผชิญกับช่วงขาลง
นักวิเคราะห์หลายคนมองว่า นักลงทุนผิดหวังที่เฟดตัดสินใจใช้มาตรการ 'Operation Twist' หรือการเข้าซื้อพันธบัตรรัฐบาลสหรัฐอายุ 6-30 ปีวงเงิน 4 แสนล้านดอลลาร์และขายพันธบัตรอายุ 3 ปีหรือต่ำกว่าออกมาในเวลาเดียวกันและในวงเงินที่เท่ากัน โดยนักลงทุนไม่มั่นใจว่ามาตรการดังกล่าวจะมีประสิทธิภาพมากพอ จึงได้กระหน่ำขายหุ้น, สัญญาสินค้าโภคภัณฑ์ และทรัพย์สินประเภทอื่นๆที่มีความเสี่ยง เพื่อระดมเงินสดที่ได้ไปซื้อพันธบัตรซึ่งมีความปลอดภัยมากกว่า
ไมค์ ดาลี นักวิเคราะห์ด้านทองคำจากบริษัทพีเอฟจีเบส์ ในเมืองชิคาโกกล่าวว่า การที่นักลงทุนขาดความเชื่อมั่นต่อแนวโน้มเศรษฐกิจโลกเป็นสาเหตุที่ทำให้ตลาดหุ้นทั่วโลกทรุดตัวลงอย่างหนัก นอกจากนี้ การที่ผู้นำยูโรโซนยังไม่สามารถหาทางแก้ไขปัญหาหนี้สาธารณะได้นั้น ทำให้สกุลเงินดอลลาร์สหรัฐแข็งค่าขึ้น ซึ่งเป็นอีกปัจจัยหนึ่งที่กระตุ้นให้นักลงทุนเทขายสัญญาทองคำออกมาอย่างหนักด้วย